Natuurlik moet regstaal duidelik en akkuraat wees. Die oppergesag van die reg vereis dit. As die reg nie duidelik spreek nie, kan dit nie heers nie. ’n Mens moet weet wat van jou verwag word. Betekenislose reg is nie grondwetlik geldig nie.
Die DA het geredeneer dié woorde “wys hoe” hul stelling ’n opinie gegrond op die verslag maak, sodat die verslag se spesifieke woorde onbelangrik is. ’n Opinie kan volgens die lasterreg nie “inligting” wees nie. Maar hierdie was nie ’n lastersaak nie. ’n Stelling soos “ons spesialis dink die president het een maand oor om te lewe” is ’n opinie, maar kan ’n verkiesing onregverdig beïnvloed.
Ook praat ons van die diefstal van grond, wat onroerend is, of ’n gedig, wat nie liggaamlik is nie. Serena Williams het die skeidsregter ’n dief genoem toe hy op die tennisbaan ’n spel van haar telling afgetrek het.
Zuma is nie aan diefstal skuldig bevind nie. Die verslag sê nêrens dat hy gesteel het nie. Maar in die lig van die bevindings in die verslag is dit nie “vals” om in ’n verkiesingsveldtog te sê dat hy “gesteel” het nie. Opposisiepartye hoef nie regstaal te praat nie.
Robert McBride het mense doodgemaak met ’n bom in ’n kroeg in Durban. Hy is aan moord skuldig bevind, ter dood veroordeel en het jare in die dodesel gewag om gehang te word.
Toe die nuwe bedeling aanbreek, kry hy ingevolge die Waarheid-en-versoeningswet amnestie. Dit beteken dat alle verwysings na sy skuldigbevinding van die rekord verwyder is.
As hy om werk aansoek doen, mag hy op die vraag of hy ooit aan ’n misdaad skuldig bevind is, eerlik “nee” antwoord.
In ’n omstrede meerderheidsbeslissing bevind die Grondwethof teen hom. Amnestie het sy rekord uitgewis, maar nie gewone mense se spraakvryheid ingeperk nie.
Dit lyk reg. Sou ’n mens die ma van een van die vroue wat in die ontploffing dood is vir laster aanspreeklik hou as sy by ’n reünie aan ou skoolvriende vertel dat haar dogter 20 jaar gelede deur McBride vermoor is?
Verkragting is die wederregtelike opsetlike geslagsverkeer van ’n man met ’n vrou sonder haar toestemming. Onlangs het howe die presiese aard van die geslagsverkeer uitgebrei om optrede teenoor ’n jong meisie in te sluit, wat vroeër ernstige onsedelike aanranding was.